સેદલસેક અને ઓસ્કરને સ્ટર્ન પાસેથી ઘણી બધી અપેક્ષાઓ હતી. એમોન અને ઓસ્કરની શરાબની મિજબાનીની બીજી સવારે ઑફિસ ખૂલવાના સમય પહેલાં જ શરાબનો નશો ઊતારી દઈને ઓસ્કર પ્લાઝોવ પહોંચી ગયો અને ફરીથી પોતાનું કામ શરુ કરી દીધું. આગલી રાત્રે એમોનના કાનમાં થોડી સહિષ્ણુતા દાખવવાનાં સૂચનો રેડવાની સાથે સાથે તેણે પોતાના બે સાથી ‘ઉદ્યોગપતિઓ’ને પ્લાઝોવના આ આદર્શ ઔદ્યોગિક સમાજની મુલાકાતે લઈ આવવાની લેખિત પરવાનગી પણ ઓસ્કરે એમોન પાસેથી મેળવી લીધી હતી! ઓસ્કર ઉદ્યોગપતિના સ્વાંગમાં સેદલસેક અને બાબરને લઈને ભૂખરા રંગના વહીવટીભવનમાં પહોંચી ગયો. કેમ્પની આ મુલાકાત વખતે કેમ્પના કેદી ઇત્ઝાક સ્ટર્નની સેવાઓની પોતાને આવશ્યકતા હોવાનું પણ તેણે જણાવ્યું હતું. સેદલસેકના મિત્ર બાબર પાસે એક ટચૂકડો કેમેરા હતો. કેમ્પમાં આવીને એણે પોતાનો કેમેરાને બધાને દેખાય એ રીતે સામે જ રાખ્યો હતો. એસએસનો કોઈ માણસ કેમેરા બાબતે તેની પૂછપરછ કરે તો પણ બ્રસેલ્સ અને એટોકહોમની તાજેતરની મુલાકાત વખતે પાંચેક મિનિટ સુધી પોતે આ નાનકડું યંત્ર લાવ્યો હોવાની બડાઈ મારી લેવાની તેની ગણતરી હતી.